**אורי מנצור** (נולד ב-15 בנובמבר 1949) הוא איש עסקים ישראלי, אשר שותף בבעלות בחברת "דלק", ומחזיק במפעלי תעשייה ונדל"ן. שימש כנשיא קבוצת הכדורסל  הפועל ירושלים במשך 15 שנים. בשנת 2020 העריך העיתון TheMarker ששווי נכסיו נע בין 1.5 ל–2 מיליארד שקל.

ביוגרפיה
--------

מנצור נולד בירושלים, וגדל בשכונת בית הכרם. אביו, ניסים מנצור, היה בעלים של תחנת מוניות במרכז העיר, מוסך וסוכנות לייבוא רכב בשכונת ממילא, אחר כך נכנס גם לעסקי הנדל"ן. מנצור השתלב בעסקי המשפחה, ובסוף שנות ה–70 נכנס לעסקי ייבוא אוטובוסים. הוא ייבא אוטובוסים מוגמרים עם שלדות מתוצרת חברות מאן, מרצדס, סקניה, איווקו ומרכב מתוצרת חברת איריזר הספרדית.

בשנת 1995, נכנס כשותף להקמת מפעל וופרג'ט באופקים. המיזם קיבל מענק ממרכז ההשקעות במשרד התעשייה והמסחר, מייצר בדים לא ארוגים, ומעסיק 180 עובדים. בהמשך הוקמו מפעלים נוספים בפולין ובסין. מנצור גויס במקור כמשקיע על ידי המייסדים של המפעל, וכעבור כמה שנים הפך לבעלים יחיד. בשנת 2003 רכש את מפעל החיתולים "טפנוקים", בהשקעה של כ-5 מיליון שקל, לאחר שהמפעל פשט את הרגל עקב התחרות עם המותגים הבינלאומיים האגיס ופמרפרס. בתחילת 2015 פרץ סכסוך עבודה במפעל ופורג'ט באופקים. העובדים השביתו את המפעל למשך שבועיים, בדרישה להעלאת שכר מעל שכר המינימום, ששולם לרובם, דרשו שיחתם איתם הסכם קיבוצי וישופרו תנאי העסקתם. לאחר שהשביתה הסתיימה העובדים חתמו על הסכם שכר חדש.

בשנת 2014, מכר מנצור את עסקי ייבוא האוטובוסים לקבוצת אלייד תמורת יותר מ–50 מיליון שקל. לאחר המכירה חבר לאנשי העסקים אלי להב ואיליק רוז'נסקי, בעלי קבוצת להב אל אר, ונכנס איתם להשקעות בעסקי נדל"ן מניב בגרמניה. באוקטובר 2020, הקבוצה רכשה יחד 60% מהבעלות בחברת דלק ישראל, כאשר מנצור שילם 260 מיליון שקל עבור 30% מהמניות. לאחר הרכישה הודיעו שבכונתם לפצל את דלק ישראל לשתי חברות. הראשונה תחזיק 54 מתחמי תדלוק שבבעלות דלק ישראל, כחברת נדל"ן עם הון עצמי של 400 מיליון שקל, ותשכיר אותם בדמי שכירות של כ-50 מיליון שקל בשנה. החברה השנייה היא זו שתשכור את המתחמים הללו, תחזיק את פעילות רשת מנטה ואת כל שאר התחנות. בכוונתם בעיקר להשביח את הנדל"ן, והם מתכננים להנפיק בבורסה את החברה השנייה.

פעילות ציבורית ונדבנות
----------------------

מנצור תרם 13 מיליון שקל להקמת בית הכנסת היכל אוריאל שבמבשרת ציון, שם הוא מתגורר.

בשנת 1994, לאחר שקבוצת הכדורסל הפועל ירושלים הייתה על סף פירוק, בעקבות קשיים כספיים, סיפק לה מימון ומונה לנשיא המועדון, באוקטובר 2009 פרש מהתפקיד.

בשנת 2014, נחשף כי מנצור תרם למימון הגנתה של שולה זקן. אחר כך אמר כי זקן ביקשה ממנו, במהלך ביקור בשבעה של אמו, כסף למימון הגנתה המשפטית והוא עזר לה. באותה עת התברר כי מנצור לא ידע שגם אהוד אולמרט דאג להעברת כספים לזקן לצורך הגנתה המשפטית.

קישורים חיצוניים
----------------

* אתר חברת וופרג'ט

הערות שוליים
------------

1. ↑  אורי מנצור עשוי להודיע בקרוב על עזיבת הפועל ירושלים, באתר הארץ, 13 באוקטובר 2009
2. 1 2 3 4  אתר למנויים בלבד שוקי שדה, מיכאל רוכוורגר, משולה זקן, דרך יצרנית מגבונים - ועד העסקה עם תשובה: איש העסקים אורי מנצור נחשף, באתר TheMarker‏, 30 באוקטובר 2020
3. ↑  א. מנצור ושות' - שמחים להודיע על פתיחת סוכנות ראשית למכונית ציטרואן בירושלים, מעריב, 31 בינואר 1973
4. ↑  מלון חדש בירושלים, למרחב, 7 בינואר 1970
5. ↑  אגד מצטייד באוטובוסים של מאן, באתר גלובס, 2 בפברואר 1999  
דובי בן-גדליהו, ‏אגד רוכש 58 אוטובוסים עירוניים נמוכי רצפה של מאן בכ-60 מיליון ש', באתר גלובס, 24 ביולי 2000
6. ↑  מירב ארלוזורוב, ‏האם אפי להב יצליח להכות בפעם השלישית, באתר גלובס, 7 בנובמבר 1996
7. ↑  אורלי פלג-מזרחי, ‏חברת P4P החלה אתמול להפעיל את מפעל טפנוקים, באתר גלובס, 15 באוקטובר 2003
8. ↑  יורם גביזון, החברות הרב-לאומיות דרסו את טפנוקים, באתר הארץ, 13 באוגוסט 2003
9. ↑  חגי מטר, את המאבק הזה עובדי ופורג'ט באופקים לא מתכוונים להפסיד, באתר "שיחה מקומית", 25 בינואר 2015
10. ↑  יובל אזולאי, ‏השביתה בופורג'ט הסתיימה; העובדים וההנהלה יחזרו למו"מ, באתר גלובס, 27 בינואר 2015
11. ↑  דובי בן גדליהו, ‏קבוצת "אלייד" נכנסת גם לתחום האוטובוסים, באתר גלובס, 17 ביוני 2014
12. ↑  אתר למנויים בלבד מיכאל רוכוורגר, לוי ומנצור יציפו ערך בדלק ישראל - וינסו לא להידרס מהמכונית החשמלית, באתר TheMarker‏, 28 בדצמבר 2020
13. ↑  ורד כהן, נשיא הפועל ירושלים, אורי מנצור: "הגיע הזמן שאתפטר, זה הרגע הנכון", באתר הארץ, 18 באוקטובר 2009
14. ↑  יובל יועז, ‏נשיא הפועל ירושלים לשעבר מימן את הגנתה של שולה זקן, באתר גלובס, 12 במאי 2014